b'\n_START_ARTICLE_\nAlofon\n_START_PARAGRAPH_\n\xc3\x8en fonetic\xc4\x83, sunete articulate diferit se numesc alofone dac\xc4\x83 reprezint\xc4\x83 doar variante de pronun\xc8\x9bare ale unuia \xc8\x99i aceluia\xc8\x99i fonem. Aceasta \xc3\xaenseamn\xc4\x83 c\xc4\x83, \xc3\xaen limba avut\xc4\x83 \xc3\xaen vedere, nu exist\xc4\x83 nici o situa\xc8\x9bie \xc3\xaen care prin \xc3\xaenlocuirea unui sunet dintr-un cuv\xc3\xa2nt cu un alofon al s\xc4\x83u sensul cuv\xc3\xa2ntului s\xc4\x83 se schimbe. Dou\xc4\x83 sunete care sunt alofone \xc3\xaentr-o limb\xc4\x83 pot fi foneme distincte \xc3\xaen alta. Un alt termen echivalent cu alofon este variant\xc4\x83 pozi\xc8\x9bional\xc4\x83 (a unui fonem)._NEWLINE_De exemplu, cuvintele rom\xc3\xa2ne\xc8\x99ti miting (reuniune public\xc4\x83 pe teme politice sau sociale) \xc8\x99i fiting (pies\xc4\x83 de leg\xc4\x83tur\xc4\x83 pentru conducte) au exact acelea\xc8\x99i vocale. Totu\xc8\x99i, \xc3\xaen cuvintele engleze\xc8\x99ti de origine meeting \xc8\x99i fitting prima vocal\xc4\x83 din fiecare cuv\xc3\xa2nt este diferit\xc4\x83. \xc3\x8en limba englez\xc4\x83 vocala lung\xc4\x83 [i\xcb\x90] din meet \xc8\x99i vocala scurt\xc4\x83 [\xc9\xaa] din fit sunt fonemic diferite, a\xc8\x99a cum se poate dovedi prin perechi minimale de cuvinte precum seat /si\xcb\x90t/ \xc8\x99i sit /s\xc9\xaat/ care pot s\xc4\x83 apar\xc4\x83 ca identice pentru un vorbitor nativ de limba rom\xc3\xa2n\xc4\x83 f\xc4\x83r\xc4\x83 experien\xc8\x9ba sunetelor din englez\xc4\x83.\n_START_SECTION_\nExemple de alofone din alte limbi care sunt distincte \xc3\xaen limba rom\xc3\xa2n\xc4\x83\n_START_PARAGRAPH_\nLimba rom\xc3\xa2n\xc4\x83 folose\xc8\x99te la r\xc3\xa2ndul ei sunete care, de\xc8\x99i pentru vorbitorii nativi sunt diferite, pentru vorbitorii altor limbi pot s\xc4\x83 par\xc4\x83 identice.\n_START_SECTION_\nLimba englez\xc4\x83\n_START_PARAGRAPH_\nCei mai mul\xc8\x9bi vorbitori nativi de limba englez\xc4\x83 aud vocalele rom\xc3\xa2ne\xc8\x99ti u \xc8\x99i \xc3\xa2/\xc3\xae ca identice sau aproape identice, \xc3\xaentruc\xc3\xa2t cele dou\xc4\x83 sunete sunt alofone \xc3\xaen englez\xc4\x83. De exemplu, vorbitorilor de englez\xc4\x83 le este greu s\xc4\x83 disting\xc4\x83 cuvintele un \xc8\x99i \xc3\xaen. De asemenea, cuv\xc3\xa2ntul Rom\xc3\xa2nia sun\xc4\x83 aproape ca Romunia pentru urechile unui vorbitor nativ de englez\xc4\x83._NEWLINE_O alt\xc4\x83 confuzie frecvent\xc4\x83 a vorbitorilor nativi de limba englez\xc4\x83 care \xc3\xaenva\xc8\x9b\xc4\x83 limba rom\xc3\xa2n\xc4\x83 este aceea \xc3\xaentre vocalele rom\xc3\xa2ne\xc8\x99ti a \xc8\x99i \xc4\x83 din silabele neaccentuate. Una din consecin\xc8\x9be este nerecunoa\xc8\x99terea corect\xc4\x83 a articolului hot\xc4\x83r\xc3\xa2t din unele substantive feminine, de exemplu apa se confund\xc4\x83 cu ap\xc4\x83. Aceast\xc4\x83 confuzie se explic\xc4\x83 prin aceea c\xc4\x83 \xc3\xaen limba englez\xc4\x83 cele mai multe vocale se transform\xc4\x83 \xc3\xaentr-o vocal\xc4\x83 mijlocie central\xc4\x83 (schwa \xc3\xaen englez\xc4\x83) atunci c\xc3\xa2nd nu sunt accentuate.\n_START_SECTION_\nLimba japonez\xc4\x83\n_START_PARAGRAPH_\nNum\xc4\x83rul de sunete folosite \xc3\xaen limba japonez\xc4\x83 este relativ redus fa\xc8\x9b\xc4\x83 de cele ale altor limbi. Ca urmare este frecvent\xc4\x83 situa\xc8\x9bia \xc3\xaen care vorbitorii nativi de limba japonez\xc4\x83 nu reu\xc8\x99esc s\xc4\x83 disting\xc4\x83 \xc3\xaentre sunete care \xc3\xaen alte limbi sunt fonemic diferite._NEWLINE_De exemplu, consoanele l \xc8\x99i r din cuvintele rom\xc3\xa2ne\xc8\x99ti lac \xc8\x99i rac sun\xc4\x83 identic pentru urechile celor mai mul\xc8\x9bi japonezi. Aceea\xc8\x99i problem\xc4\x83 o au \xc8\x99i vorbitorii nativi de limba coreean\xc4\x83. De asemenea, silabele si \xc8\x99i \xc8\x99i sunt alofone \xc3\xaen limba japonez\xc4\x83, ceea ce \xc3\xaenseamn\xc4\x83 c\xc4\x83 perechi de cuvinte rom\xc3\xa2ne\xc8\x99ti precum sifon \xc8\x99i \xc8\x99ifon sunt percepute ca fiind identice._NEWLINE_Confuzii similare apar \xc8\x99i la alte perechi de sunete: tu \xc8\x99i \xc8\x9bu, ti \xc8\x99i ci, zi \xc8\x99i gi, etc.\n_START_SECTION_\nLimba vietnamez\xc4\x83\n_START_PARAGRAPH_\n\xc3\x8en limba vietnamez\xc4\x83 nu exist\xc4\x83 consoana africat\xc4\x83 alveolar\xc4\x83 surd\xc4\x83 [\xca\xa6] (ca la \xc3\xaenceputul cuv\xc3\xa2ntului \xc8\x9bambal), aceasta fiind perceput\xc4\x83 ca un alofon al lui [s] (o consoan\xc4\x83 fricativ\xc4\x83 alveolar\xc4\x83 surd\xc4\x83). Ca urmare vorbitorii nativi de vietnamez\xc4\x83 confund\xc4\x83 aceste dou\xc4\x83 sunete \xc3\xaen alte limbi.'